KBANK จับมือบรรษัทตลาดรองสินเชื่อที่อยู่อาศัย ซื้อสินเชื่อบ้านวงเงิน 5 พันลบ.
KBANK จับมือบรรษัทตลาดรองสินเชื่อที่อยู่อาศัย ซื้อสินเชื่อบ้านวงเงิน 5 พันลบ. สนับสนุนตลาดสินเชื่อที่อยู่อาศัย-ช่วยประชาชนมีที่อยู่อาศัยอย่างทั่วถึง 
9 ก.ย. 2558

นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า ธนาคารกสิกรไทยจำกัด (มหาชน) หรือ KBANK และ บตท.ได้ลงนามบันทึกความร่วมมือจัดซื้อสินเชื่อที่อยู่อาศัยในวงเงิน 5 พันล้านบาท เป็นโครงการต่อเนื่องระหว่างเพื่อร่วมพัฒนาและส่งเสริมตลาดสินเชื่อที่อยู่อาศัยในประเทศให้มีเสถียรภาพ บตท.ในฐานะหน่วยงานภาครัฐมีพันธกิจหลักในการสนับสนุนตลาดสินเชื่อที่อยู่อาศัย พัฒนาตลาดทุน และช่วยให้ประชาชนมีที่อยู่อาศัยอย่างทั่วถึง  
โดยปัจจุบัน การจัดซื้อสินเชื่อที่อยู่อาศัยมีการขยายตัวต่อเนื่อง  แสดงให้เห็นว่าธนาคารผู้ให้สินเชื่อเล็งเห็นประโยชน์และความสำคัญของ “ระบบตลาดรองสินเชื่อที่อยู่อาศัย” เพื่อเป็นตัวกลางสร้างการหมุนเวียนในระบบการเงิน
“การจัดซื้อสินเชื่อที่อยู่อาศัยที่  บตท.ร่วมกับธนาคารกสิกรไทยจำนวน 5 พันล้านบาทภายในปี 58 นี้เป็นพอร์ตลูกหนี้ชั้นดีที่มีการผ่อนชำระกับธนาคารกสิกรไทยมาช่วงระยะหนึ่งแล้ว ซึ่งลูกค้าจะยังคงได้รับการบริการและสิทธิพิเศษเช่นเดียวกับที่ได้รับจากธนาคาร นับเป็นการสร้างประโยชน์ให้กับประชาชนได้เข้าถึงแหล่งสินเชื่อที่อยู่อาศัย และพัฒนาเศรษฐกิจให้มีความมั่นคงอย่างยั่งยืนต่อไป”